Tolong jelaskan mengenai Zaman pasca penjajah dari Sejarah Filipina dalam bahasa melayu

Pada 11 Oktober 1945, Filipina menjadi salah sebuah negara pengasas Pertubuhan Bangsa-Bangsa Bersatu. Pada 4 Julai 1946, Filipina diiktiraf rasmi oleh Amerika Syarikat sebagai bangsa merdeka menerusi Perjanjian Manila sewaktu pemerintahan presiden Manuel Roxas. Saki-baki angkatan komunis Hukbalahap yang tidak puas hati masih meronda kawasan desa tetapi ditumpaskan oleh pewaris Presiden Elpidio Quirino iaitu Ramon Magsaysay. Pewaris Magsaysay iaitu Carlos P. Garcia memulakan dasar Filipino First untuk menggalakkan agar perniagaan orang tempatan diutamakan daripada perusahaan asing di negara. Dasar itu diteruskan oleh Diosdado Macapagal yang memindahkan sambutan Hari Kemerdekaan dari 4 Julai ke 12 Jun, tarikh pengisytiharan Emilio Aguinaldo, di samping melanjutkan tuntutan ke atas bahagian timur Borneo Utara.

Pada 1965, Macapagal kalah pilihanraya presiden kepada Ferdinand Marcos. Pada awal pemerintahannya, Marcos memulakan pelbagai projek prasarana tetapi dituduh melakukan rasuah besar-besaran serta menggelapkan beribu juta dolar dana awam. Hampir di penghujung penggalnya, Marcos mengisytiharkan pemerintahan tentera pada 21 September 1972. Tempoh pemerintahan Marcos bercirikan penindasan politik, pencabulan hak asasi manusia dan penapisan media, tetapi tetap disokong oleh AS.

Pada 21 Ogos 1983, lawan utama Marcos iaitu ketua pembangkang Benigno Aquino, Jr., dibunuh di atas landasan Lapangan Terbang Antarabangsa Manila. Akhirnya Marcos mengadakan pilihanraya mengejut pada 1986. Marcos diisytiharkan menang tetapi ramai yang menganggap keputusan itu penipuan, menyebabkan Revolusi Kuasa Rakyat. Marcos dan sekutunya melarikan diri ke Hawaii sementara balu Aquino, Corazon Aquino diiktiraf sebagai presiden.